ლაოაგი

ლაოაგი (ოფიციალურო ნოღა ლაოაგი; ილოკ: Siudad ti Laoag) — მასუმა კლასიშ აკმადგინალი ნოღა დო ოორუე ილოკოსიშ პროვინციაშ ადმინისტრაციული ცენტრი ფილიპინეფს. ლაოაგი პროვინციაშ პოლიტიკური, კომერციული დო ინდუსტრიული ცენტრი რე. ლაოაგის იდვალუაფჷ ილოკოსიშ რეგიონიშ არძაშე დოხარგელი აეროპორტი. 

ნოღას მუკი-მუკი ომძღჷ სან-ნიკოლასიშ, პაოაიშ, სარატიშ, ვინტარიშ დო ბაკარაშ მუნიციპალიტეტეფი. ლაოაგიშ ბჟადალშე ცენტრალური კორდილერაშ გემინდორია იდვალუაფჷ, ბჟაეიოლშე — ფილიპინეფიშ ზუღა.

ლაოაგის ოორუე ლუსონიშ მუსონური კლიმატი რე გოპატჷნაფილი. სქირე სეზონი გერგობათუთაშე პირელშახ იგჷნძორებჷ, ჭვემეფიშ სეზონი — მესიშა გჷმათუთაშახ.

გეოგრაფია
ლაოაგი ოორუე ილოკოსიშ პროვინციაშ ბჟადალ-ცენტრალურ ნორთის იდვალუაფჷ დო ბჟადალშე ფილიპინეფიშ ზუღა ომძღჷ. ბჟაეიოლშე სარატიშ მუნიციპალიტეტი, ობჟათე-ბჯაეიოლშე სან-ნიკოლასიშ მუნიციპალიტეტი, ობჟათე-ბჟადალშე — პაოაიშ მუნიციპალიტეტი, ოორუე-ბჟაეიოლშე — ვინტარიშ მუნიციპალიტეტი, ოორუე-ბჟადალშე — ბაკარაშ მუნიციპალიტეტი, ბჟადალშე — ობჟათე ჩინეთიშ ზუღა ომძღჷ. ლაოაგი ილოკოსიშ რეგიონიშ ართ-ართი უკაბეტაში ნოღა რე.

ნოღა პოლიტიკურო 80 ბარანგაით ირთჷ.

კლიმატი
ლაოაგი ტროპიკული სავანაშ კლიმატურ ორტყაფუს იდვალუაფჷ. ტემპერატურა მერკეთ ითირჷ ქირსეთუთაშე-ფურთუთაშახ პერიოდის. კლიმატის ჟირი კვათიერო გჷმოხანტილი სეზონი ახასიათენს: სქირე დო ჭვემეფიშ სეზონი. სქირე სეზონი რჩქვანელობურო გერგობათუთას იჭყაფჷ დო პირელშახ იგჷნძორებჷ, ჭვემეფიშ სეზონი წანაშ დოსქილადირ პერიოდის იკათუანს. ნოღა ოორუე-ბჟაეიოლოიშ მუსონეფშე კორდილერაშ დო სიერა-მადრეშ გვალეფით რე თხილერი, მარა კანკალეშა ობჟათე-ბჟადალიშ მუსონეფი დო ციკლონური წალიკონეფი მეთმიაგამჷ.

ჭვემეფიშ სეზონიშ ბორჯის ნოლექეფიშ ოშქაშე თუთური მაძირაფალი 100 მმ-შე უმოსი რე. ჭვემეფიშ სეზონიშ პიკი მანგის, კვირკვეს დო მარაშინათუთას რე. მესის ტემპერატურა 36.2 °C-ს ონჭჷ, ღურთუთას — 11.4 °C-შახ დჷთმოლჷ. ნოღაშ ოშქაშე ტემპერატურა 27.25 °C რე, სილამეშ მაძირაფალი — 75.5%-ია. ირწანას ნოღას ოშქაშეთ 4-5 ტროპიკული ციკლონი მეთმიაგამჷ.

მაჸალე ნოღეფი
  თელავი, საქორთუო
  ვიგანი, ობჟათე ილოკოსი, ფილიპინეფი

ბიბლიოგრაფია

რესურსეფი ინტერნეტის

 Laoag Profile at PhilAtlas.com

Philippine Census Information
Local Governance Performance Management System

სქოლიო

კატეგორია:ლაოაგი
კატეგორია:ოორუე ილოკოსიშ ნორეფი
კატეგორია:ფილიპინეფიშ ნოღეფი